
Mobiltelefonos hangrögzítés megbízhatóságának vizsgálata a második formáns meredekségének meghatározásában

A beszédkészséget befolyásoló betegségek (pl: agyvérzés) esetén a beszéd spektrális elemzése diagnosztikai lehetőségeket nyithat meg. Erre egy példa a beszéd érthetőségének és a második  formáns meredekségének a kapcsolata. Egyes tanulmányok rámutattak arra, hogy beszédzavarral küzdő (pl. ALS-es) betegek hangfelvételeit összehasonlítva egészséges emberek hangfelvételeivel, a második formáns meredeksége kisebb azon alanyok esetében, akiknek a beszédérthetősége alacsonyabb. (A hangképző szervek adott állapotában jellemző rezonanciamódust nevezzük formánsnak.)
Munkánk célja agyvérzéses betegek beszédrehabilitációjának segítése a beszédminőség objektív minősítésére alkalmas spektrális paraméterek keresésével, lehetőség szerint mobileszközök bevonásával.
Feladatom egyrészt a formánskeresés reprodukálhatóságának feltérképezése volt. Mivel a végcélunk egy mobileszközökön is futó alkalmazás kifejlesztése, további feladatom volt összehasonlítani a számítógépes és a mobiltelefonos hangfelvételek spektrumát, továbbá megvizsgálni, hogy a második formáns meredeksége függ-e a hangrögzítésre használt eszköz típusától. Ezekhez a mérésekhez szimultán a számítógép hangkártyájához csatlakoztatott mikrofonnal, egy Samsung S6802 Galaxy Ace és egy Sony Xperia E C1505 okostelefonnal 16 különböző korú és nemű önkéntes alannyal hangfelvételeket készítettünk. Egy hangfelvételben a teljes magyar hangzóállomány felsorolásán kívül a rozs, baj és galád szavak felmondása volt az alany feladata. Azért éppen ezekre a szavakra esett a választásom, mert ezeket kizárólag zöngés hangok építik fel, ami a formánsok szempontjából meghatározó. A hangfelvételek elemzéséhez a Praat nevű ingyenes programot használtam.
Eredményeim azt mutatják, hogy a mért formánsfrekvenciák reprodukálhatók és az irodalomban leírt tartományokkal jó egyezésben vannak. Sem az egyes hangok formánsfrekvenciában, sem a választott szavak második formánsának átmeneti meredekségében nem mutatható ki szignifikáns eltérés aszerint, hogy melyik eszközzel készült a felvétel. Ez azt mutatja, hogy használhatunk mobileszközöket a beszédérthetőség elemzésére. Ugyanakkor az elemzés során azt tapasztaltam, hogy az elemzésre használt Praat program számos esetben nem különíti el az első két formánst, így további feladat a formánsösszeolvadás okainak megkeresése és kiküszöbölése.




